**УЛОГА РОДИТЕЉА У ОРГАНИЗАЦИЈИ АКТИВНОСТИ УЧЕНИКА У УСЛОВИМА УЧЕЊА НА ДАЉИНУ**

**Циљ рада:** унапређивање сарадње са родитељима путем информисања родитеља о значају обезбеђивања адекватних услова за успешно учење ученика као и сагледавања родитељске улоге у коришћењу дигиталних уређаја од стране детета.

**Исходи, компетенције**

**Родитељи ће бити у стању да:**

* разумеју појам и значај електронског учења, његове предности и недостатке;
* разумеју значај израде плана дневних активности ученика;
* процене и уоче своју улогу у стварању услова успешног учења;
* разумеју улогу родитеља као „дигиталних ментора”;
* разумеју потенцијалне ризике којима су деца изложена током коришћења дигиталне технологије/интернета;
* упознају се са активностима и начинима рационалног коришћења слободног времена.

**Циљна група:** родитељи

Предлог или објашњење педагошких интервенција у обради планираног садржаја са циљном групом којој је намењен

У раду су родитељима понуђени предлози сајтова на којима се родитељи могу више информисати у вези са појединим садржајима и веб-алатима корисним за активно учење детета или разоноду.

**Породица и школа имају заједнички циљ – да подржавају и подстичу развој детета.**

Учење на даљину представља за велики број ученика и родитеља велику организациону новину, јер се мења свакодневна структура активности која се састоји од: времена проведеног у школи, ваншколских активности и времена проведеног код куће. Управо та измењена структура дана може довести до збуњености и нејасноћа код ученика и родитеља у прилагођавању на нов начин учења.

**ШТА ПОДРАЗУМЕВА УЧЕЊЕ НА ДАЉИНУ (Е-учење)?**

Појам електронско учење је један од појмова који се данас највише користе у процесу модернизације образовања у свету. Слово Е је усвојено као префикс за делатности које су усвојиле електронску, информационо-комуникациону инфраструктуру, чиме добијају нови савремени израз, али и нову парадигму постојања, тако да изрази Е-управа, Е-здравство, Е-учење постају скраћенице усвојене и у српском језику (Глушац, 2012).

„Е-учење је процес у којем наставници презентују одређени наставни садржај применом различитих метода и облика рада (стратегија) и коришћењем информационо-комуникационих технологија и на тај начин ученицима обезбеђују сакупљање нових знања. Е-учење је интерактиван или двосмеран процес између наставника и ученика уз помоћ електронских медија, при чему је нагласак на процесу учења, док су медији само помоћно средство које употпуњује тај процес“ (Миладиновић, 2019).

Електронско учење представља **образовну интерактивну комуникацију** употребом интернета, електронске поште, дискусионих група и система за сарадничко учење. Електронско учење не негира постојеће начине учења, већ их допуњује и обогаћује. Ово учење се одликује не само већом аутономијом ученика, него је већи нагласак на **активном учењу, креирању и комуницирању**. Посматрано из угла ученика, међу најважније **предности** електронског учења могу се навести:

* Једноставнији начин слања материјала и важних података потребних за учење. Ученици могу приступити тим материјалима на месту и у време које њима највише одговара. Материјали који су на интернету увек су доступни ученицима и могу их користити ако су из оправданих разлога били одсутни, или им више времена треба за понављања или додатна објашњења. Ученици имају више времена да размисле и да дају повратну информацију. Ученицима се нуде додатне листе за учење, материјали и интернет извори.
* Брзо прилагођавање ученика на овакав вид учења. Слободно истражују и испробавају решења за разлику од класичног учења где постоји страх од грешке.
* Индивидуализација учења – ученик може пратити градиво оним темпом који му одговара, динамиком која му одговара и на начин који прилагођава сам себи. Овде нема оптерећења које постоји код класичног учења где се појединац мора прилагођавати групи.
* Учење на даљину ученицима омогућава да развију вештине самодисциплине, да науче да управљају својим временом и самостално распоређују обавезе.
* Висока мотивисаност ученика и памћење наставних садржаја. Визуелни, мултимедијални и интерактивни елементи градива знатно утичу на повећање мотивације ученика за рад. Перципирање градива на начин који је у учениковој свести близак игри утиче на већи и дужи ниво одржавања пажње као и на боље памћење тако обрађеног наставног садржаја.
* Већа укљученост родитеља/законског заступника и бољи увид у наставне садржаје, рокове, обавезе (Глушац, 2012).

Као најважнији **недостатак** може се јавити осећај усамљености и издвојености због недостатка контакта уживо, као и одлагање извршавања школских обавеза. Самосталан рад без живе интеракције лако може довести до пада концентрације оног који учи. Родитеље/законске заступнике, који и иначе слабије прате школске обавезе и постигнућа деце, учење на даљину неће додатно мотивисати да се укључе. С друге стране, један број родитеља може бити претерано захтеван и критичан у односу на послате материјале. Такође, учење на даљину захтева од ученика и наставника одређена предзнања и вештине из области информационих технологија.

Изостанак јасне организације учења, недостатак самодисциплине и одговорности могло би довести до запостављања извршавања школских обавеза и слабих резултата учења. Гомилање неурађених задатака које ученицима наставници путем онлајн платформи постављају, доводи ученика у ситуацију да не стигне на време да испуни све обавезе. Одговорно планирање и организовање учења код куће, кao и осмишљавање и дефинисање осталих активности, јесте начин да се то спречи.

**ДИГИТАЛНО ДОБА И УЛОГА РОДИТЕЉА**

Традиционално, улога родитеља, али и њихова обавеза јесте да предупреде негативна искуства деце у било којој ситуацији, па и на интернету. У контексту коришћења интернета, веома је важно да родитељи/законски заступник имају развијену свест о значају адекватног и правовременог упознавања детета са

* потенцијалним ризицима током коришћења дигиталних уређаја и
* начинима реаговања у случају негативних искустава.

**БЕЗБЕДАН ИНТЕРНЕТ ЗА ЦЕЛУ ПОРОДИЦУ / БРОШУРА ЗА РОДИТЕЉЕ**

[**http://www.mpn.gov.rs/wp-content/uploads/2020/03/brosura-za-roditelje.pdf**](http://www.mpn.gov.rs/wp-content/uploads/2020/03/brosura-za-roditelje.pdf)

Када се говори о коришћењу дигиталних уређаја и интернета код деце **предшколског и млађег школског узраста**, препорука стручњака јесте да **одрасли** (родитељи/законски заступник) активно посредују у дететовом коришћењу дигиталне технологије, да буду његови **„дигитални ментори”** (Кузмановић и др. 2019).

* ***PEGI PUBLIC SITE*** <https://pegi.info/what-do-the-labels-mean>

Пеги помаже родитељима да се добро информишу пре доношења одлуке приликом куповине видео-игара. Пеги пружа два нивоа информација: ознаке старосне класификације и дескрипторе садржаја. Оцена старосне доби потврђује да је игра погодна за играче одређене доби.

* **Апликација *Google Family Link*** <https://play.google.com/store/apps/details?id=com.google.android.apps.kids.familylink&hl=sr>

Родитељи је могу инсталирати на сопствени уређај и са њега надзирати активности детета, а могу је инсталирати и на уређај који дете користи.

* **„Све боје интернета”** <https://www.youtube.com/watch?v=gJWmUF2MtSs> (намењено тинејџерима и њиховим родитељима)

Најједноставнији и најефикаснији начин активног посредовања родитеља јесте **иницирање разговора и отвореног дијалога са дететом** о дигиталној технологији и интернету:

* Објаснити детету шта је интернет и како он функционише.
* **Разговарати** са дететом о **добрим и лошим странама** дигиталне технологије (могућностима и ризицима), уз навођење сликовитих примера примерених узрасту, али исто тако и о томе шта воли да ради на интернету а шта не, шта му је занимљиво а шта досадно, шта га радује а шта плаши и узнемирава.

[**БЕЗБЕДАН ИНТЕРНЕТ ЗА ЦЕЛУ ПОРОДИЦУ**](https://digitalni-vodic.ucpd.rs/) **/ теме**

[**https://digitalni-vodic.ucpd.rs/teme/**](https://digitalni-vodic.ucpd.rs/teme/)

* Веома је важно **охрабрити** **дете** да увек потражи помоћ одраслих (нпр. када нешто погрешно уради или „кликне”).
* Веома је важно **упознати дете** **са техничким мерама заштите**, са конкретним корацима које је потребно да предузме у случају изложености непримереним садржајима или другим негативним искуствима током коришћења дигиталних уређаја.
* Препоручује се постављање **јасних правила понашања**, у чијем је доношењу и само дете учествовало, и то како изван дигиталног, тако и у дигиталном свету.
* Важно је да се правила **доследно примењују**, да их дете схвата, као и да разуме последице њиховог непоштовања. Правила једнако важе и за одрасле и за децу. Родитељи својим навикама у коришћењу дигиталне технологије значајно обликују навике детета и утичу на њено коришћење од стране детета.
* Недоследност у примењивању правила може више да штети него да користи детету.
* Више **пажње** требало би **посветити садржајима** којима су деца изложена и

њиховим **активностима** у дигиталном окружењу (шта раде и зашто, који је смисао тога што раде).

**Активно коришћење технологије подразумева да је дете ангажовано на смислен и ментално активирајући начин (посредством интерактивних веб-сајтова и апликација).**

**Активно време испред екрана подразумева** креирање садржаја у дигиталном формату, цртање у различитим програмима, кодирање, дизајнирање игара, апликација, писање и сл. (Кузмановић и др. 2019).

[***Pixton***](https://www.pixton.com/)

Алат који свакоме даје моћ стварања невероватних стрипова на вебу. <https://www.pixton.com/>

[***Storybird***](https://storybird.com/)

Алат за прављење визуелних прича у секунди.

<https://storybird.com/member-family-plan>

[***Magisto***](https://www.magisto.com/)

Алат који претвара ваше свакодневне видео-записе и фотографије у занимљиве филмове.

<https://www.magisto.com/>

***„Мy Picture Books”***

Могућност прављења дигиталне књиге на најразличитије теме.

<http://bit.ly/2MDG0U9>

**Праћење дететових активности** (поготово ако самостално користи дигиталне уређаје) **и разговори** о њима, **ефикаснији** су у смањењу дигиталног насиља **од** **ограничавања** времена или приступа одређеним садржајима.

Истраживања показују да **умерено коришћење дигиталне технологије** позитивно доприноси дечјем развоју, док некоришћење и претерано коришћење имају негативан утицај (Кузмановић и др. 2019).

**Улога родитеља/законског заступника у стварању услова за успешно учење ученика**

* Стварање адекватних услова за успешно учење од стране родитеља огледа се у:
* **заинтересованости родитеља** за оно што дете учи, чиме доприноси да додатно заинтересује дете за то што је потребно да савлада;
* исказивању **позитивног става** према способностима детета и његовим вештинама;
* **организовању простора** који ће служити само за учење и где ће атмосфера бити позитивна (мирно место без буке; оптимална температура; редовно проветравање собе; радни сто и столица прилагођени узрасту и висини детета. Из видокруга детета које учи потребно је склонити све оно што би му одвлачило пажњу);
* **учењу вештине организовања дневних активности.**

План дневних активности требало би да имају сви ученици и то од првог разреда основне школе. За развијање навика за планирање дневних активности и за доследно испуњавање плана одговорни су родитељи. Ученике од самог почетка школовања треба **учити** и научити **како да распореде време** током радног дана,колико и у које време учити, када и како користити слободно време, шта и колико помагати родитељима, када се, како и колико одмарати и сл. Деца која похађају први, други разред, трећи, па и четврти разред основне школе нису способна да самостално састављају планове, већ их треба **навикавати на одређени режим**, а у том процесу **постепено их обучавати и на индивидуално планирање сопственог рада.** **Индивидуално планирање треба да буде циљ**, а до њега се може доћи моделом добрих планова дневних активности и навикавањем деце да се тих **планова придржавају**.Улога родитеља приликом израде плана активности односи се на **подршку, саветовање и праћење реализације** плана (Вујковић, Јукић, 1999).

**Пример обрасца за планирање**

Месец:

Недеља:

|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| ПОНЕДЕЉАК | | УТОРАК | | СРЕДА | | ЧЕТВРТАК | | ПЕТАК | | СУБОТА | | НЕДЕЉА | |
| Време  (од-до) | **Садржај**  **активности** | **Време**  **(од-до)** | **Садржај**  **активности** | **Време**  **(од-до)** | **Садржај**  **активности** | **Време**  **(од-до)** | **Садржај**  **активности** | **Време**  **(од-до)** | **Садржај**  **активности** | **Време**  **(од-до)** | **Садржај**  **активности** | **Време**  **(од-до)** | **Садржај**  **активности** |
|  |  |  |  |  |  |  |  |  |  |  |  |  |  |

*Табела бр. 1 Пример обрасца плана дневних активности*

* Родитељи би требало да имају **увид у садржај и распоред дневних активности детета**. План би требало да **садржи**: фиксне обавезе (настава на даљину), време које се проведе у спавању, оброке, кућне послове и помоћ родитељима, слободне активности детета (разонода, физичке активности) и време за самостално учење и израду домаћих задатака. Детету је потребно **саветовати** да у план **треба уписати шта ће се тачно** **учити, понављати, који домаћи задатак урадити** (нпр. Није добро непрецизно написати „сутра ћу читати лектиру”, јер то оставља простор да се прочитају само две странице и да се води као реализована активност. Много је боље и корисније написати „сутра ћу у периоду од – до прочитати 30 страница лектире”, или навести колико поглавља ће бити прочитано. Колико ће трајати учење зависи од способности детета, његовог претходног знања и од степена развоја његових навика. Важно је план ставити на видно место. Потребно је извесно време да би се научило реално планирати, зато је у почетку план подложан одређеним изменама.
* **Саветовати** дете **да након 45 минута учења** (± 10 минута) направи **10–15 минута паузе,** како би учење било продуктивно. Та пауза од учења подразумева да се накратко удаљи од места учења, да се уради нека физичка активност (лагано се протегнути, направити неку кратку вежбу) или изађе на ваздух (прозор, тераса…).
* Пружању адекватне помоћи детету у ситуацији када се дете теже сналази у градиву које треба да савлада, **објашњавање појмова**, упућивање на изворе који му могу помоћи у бољем разумевању градива.

**ПЛАТФОРМЕ И ПРЕТРАЖИВАЧИ ЗА ДЕЦУ МЛАЂЕГ ШКОЛСКОГ УЗРАСТА** Предности: не прикупљају личне податке корисника, не садрже огласе, филтрирају садржаје, постоји могућност блокирања одређених садржаја:

https://www.youtube.com/kids (YouТube за децу)

https://www.kiddle.co/ (Google претраживач за децу)

https://swiggle.org.uk/ (Swiggle претраживач за децу)

https://www.safesearchkids.com/ (Safe Search Kids претраживач за децу)

https://www.kids-search.com/ (Kids Search претраживач за децу)

* Учити дете да **при учењу користи активне технике учења** које ће му олакшати разумевање градива: објашњавање појмова, постављање питања, подвлачење битног и извлачење бележака. Оно што је теже потребно је да учи прво (када је довољно одморно за такве задатке), а оно што је лакше може оставити за крај.
* Саветовање детета да **научено често понавља** применом активних техника преслишавања: извлачење питања из лекција, прављење резимеа, кратких теза, графички, односно табеларни приказ градива, чиме се успорава процес заборављања градива.
* **Развијање** **радне** **и друге навике** код детета укључивањем у обављање кућних послова и стварањем навике живљења детета по утврђеном распореду.
* **Реално** **процењивање** вредности рада и резултата рада детета.
* **Уочавање потешкоћа** које дете има приликом учења и уколико је потребно обраћање стручњаку за савет.
* Врло је важно да дете планира активности које му причињавају задовољство а не само обавезе.
* Планирано време за одмор и разоноду пожељно је искористити и за **заједничке активности деце и родитеља.**

**ИДЕЈЕ ЗА СЛОБОДНО ВРЕМЕ, РАЗОНОДУ, ЗАЈЕДНИЧКО ДРУЖЕЊЕ**

* Игра на отвореном
* Дружење са пријатељима
* Читање
* Осмишљавање хобија
* Игра разних игара на табли са другарима или са родитељима (нпр.„Човече, не љути се”, „Монопол”…)
* Прављењем нечега према избору и интересовањима (нова прича, песма, представа, цртеж, стрип, слика…)
* Тимски спорт у оквиру неког клуба или део фолклорне групе
* Према интересовањима детета
* **Ризница игара – за децу и одрасле:** <https://zuov.gov.rs/riznica-igara-za-decu-i-odrasle/>
* **Играње видео-игара – гејминг**

[**https://digitalni-vodic.ucpd.rs/igranje-video-igara-gejming/**](https://digitalni-vodic.ucpd.rs/igranje-video-igara-gejming/)

* **ЦРТАНИ ФИЛМОВИ**

[**https://digitalni-vodic.ucpd.rs/crtani-filmovi/**](https://digitalni-vodic.ucpd.rs/crtani-filmovi/)

* PortalMladi:<https://www.portalmladi.com/virtualna-poseta-muzejima/?fbclid=IwAR2qVH3VZENVPyrUqXELsmQFULF6xCksAWm7oXTgZQwIhpHenByb7fUjNqA>
* Google водич кроз музеје: <https://artsandculture.google.com/partner?hl=en>
* „Политикин забавник”: <http://politikin-zabavnik.rs/public/magazini>

**Помоћ родитеља приликом израде домаћих задатака**

Врло је важно да родитељи знају да се вредност домаћег рада огледа у томе што код ученика:

* развија самосталност у раду и решавању проблема;
* доприноси рационалном коришћењу времена;
* упућује га на коришћење различитих извора знања (уџбенике, приручнике, литературу…);
* развија усмено и писмено изражавање;
* развија мишљење и памћење;
* развија и учвршћује радне навике.

У складу са улогом коју домаћи задатак има, **помоћ родитеља** у извршавању домаћих задатака не састоји се у томе да их родитељи раде, већ у томе да **обезбеде**:

* **услове** за извршавање школских обавеза;
* да имају **увид и контролу** како и када њихово дете испуњава те задатке;
* да помогну да се код детета **изгради** **навика да уредно и на време** извршава школске обавезе.

Ако дете затражи помоћ у изради домаћих задатака и учењу, родитељ, ако је у могућности, објашњава детету, а ако није, саветује и навикава дете да отворено и искрено каже наставнику да му задатак није јасан. Родитељ **не треба да ради задатке уместо детета**, већ је потребно уверити дете да је могуће успешно решити задатак само онда ако се задатак разуме, када се уме поновити, када се разјасни шта се задатком тражи, шта је у задатку познато, а шта непознато (Вујковић, Јукић, 1999).

**ПРЕДЛОЗИ ВЕБ-АЛАТА И САЈТОВА ЗА УЧЕЊЕ И ВЕЖБАЊЕ**

[***LearningApps***](https://learningapps.org/)

Сет алата који су направљени и осмишљени као мали интерактивни модули који се могу укључити у наставне материјале, али и применити за самостално учење.

<https://learningapps.org/>

***LinoIt***

Виртуелна огласна табла на којој корисници могу да објављују стикере, видео-записе и документа.

<https://en.linoit.com/>

[Видео-упутство – https://youtu.be/4FrOhIrZKtk](file:///C:\Users\ActionNata\Downloads\Видео-упутство%20–%20https:\youtu.be\4FrOhIrZKtk) АУТОР: [Завод за унапређивање образовања и васпитања](https://zuov.gov.rs/)

[***Padlet***](https://padlet.com/dashboard)

Дигитални зид на ком можете прикупљати мишљења, одговоре, сарађивати и радити у групама.

[***Glogster***](http://edu.glogster.com/?ref=com)

Мултимедијални интерактивни постер. Бесплатна верзија поседује одређена ограничења, али и са мањим бројем бесплатних опција представља добар мултимедијални алат.

* Ризница знања <https://www.riznica.click/>
* Интерактивне научне симулације (математика и природне науке) <https://phet.colorado.edu/sr/>
* Дечји сајт Зврк <http://www.zvrk.co.rs/>
* Национална географија за децу <https://www.nationalgeographic.rs/>
* Штребер

<https://www.youtube.com/channel/UCkTRMJIiKL5AcnGVctNqKCQ?fbclid=IwAR0Lj3KmkosQMyaegPvRJvcfcJ-oSIRyCiZP8Dg4SYLHaufQljbg4TBQGyg>

**ПОДСЕТНИК ЗА РОДИТЕЉЕ/обезбеђивање услова успешног учења**

**ЗДРАВСТВЕНО-ХИГИЈЕНСКИ УСЛОВИ:** здрав организам, редовна и разноврсна исхрана у току дана, чисте и проветрене просторије, боравак на свежем ваздуху, бављење спортом, одржавање личне хигијене и хигијене породичних просторија

**ФИЗИЧКИ УСЛОВИ**

* Одређено место за учење
* Адекватан радни сто и столица за учење (удобни и прилагођени узрасту и висини детета)
* Погодна температура у просторији за учење
* Адекватно осветљење (стона лампа, уз смањену дневну светлост; светлост је потребно да пада са предње стране или са леве код дешњака)

**ПЕДАГОШКИ УСЛОВИ**

* Пратити начине учења детета – подстицати дете да поставља питања у вези са градивом, да га повезује са другим предметима и свакодневним искуством, да у материјалима подвлачи битно, да направи резиме, белешке).
* Помоћи детету у разумевању градива постављањем питања која могу помоћи да нађе решење; објаснити оно што је нејасно, помоћи му да уочи грешке и да их само исправи. Решавањем задатака уместо детета показујете неповерење у његове способности и навикавање детета да други ради уместо њега.
* Развијање радних навика код детета укључивањем у обављање кућних послова.
* Пружање помоћи у изради плана дневних активности.
* Проверавање да ли се дневне активности обављају у одређено време.
* Помоћи детету да устали своје време за учење, усвоји ритам рада.
* Развијање самосталности код детета.
* Развијати навику да се планиране активности, домаћи задаци и започете активности заврше.
* Праћење садржаја и начина на који дете проводи слободно време.
* Показивање заинтересованости за оно што је дете ново научило у школи, за време проведено у школи.
* Редовно контактирати са наставницима.

**ПСИХОЛОШКИ УСЛОВИ**

* Објективно сагледавање могућности и способности детета.
* Развијање толерантности и разумевања међу члановима породице.
* Дететов успех се не пореди са успехом осталих чланова породице.
* Заједничке активности и заједничко дружење родитеља са децом.
* Обезбеђен потребан мир у кући. Избегавати све оно што узнемирава дете.
* Пратити интересовања детета.
* Одмерен и прилагођен став према детету и његовом односу према учењу.
* Мотивисати, охрабрити, подстицати дете; разумевање и усмереност на дете а не на своја осећања.
* Похвалити добре поступке, резултате, активности и уложен труд детета.
* Развијати код детета самосталност и одговорност за извршавање својих обавеза.
* Избегавати упућивање обесхрабрујућих речи детету („Ти си глуп/-а; То и није баш тешко; Како то не разумеш; Укључи мало мозак; Ти си ленчуга…”), стално приговарање, саветовање, исправљање грешака.
* Заједно са дететом тражити могућа решења проблема (саслушати дете и питати га за његова осећања).
* Разумевање осећања детета и показивање заинтересованости да се детету помогне.
* Указивање на важност онога што дете учи и повезивање са искуствима из свакодневног живота.

**Литература**

Вујковић Т., Јукић С. (1999). *Учење учења*, Савез педагошких друштава Војводине, Нови Сад.

Глушац, Д. (2012). *Електронско учење*, Технички факултет „Михајло Пупин”, Зрењанин.

Кузмановић Д., Златаровић В., Анђелковић Н., Цицварић Ј. (2019). *Деца у дигиталном добу*. Ужички центар за права детета. Преузето са: <http://www.mpn.gov.rs/wp-content/uploads/2020/03/vodic-deca-u-digitalnom-dobu.pdf>

Мандић Д., Образовање на даљину, Учитељски факултет у Београду. Преузето са: <http://www.edu-soft.rs/cms/mestoZaUploadFajlove/rad1_.pdf>

Миладиновић Т., Учење на даљину. Преузето са: <https://vts.edu.rs/wp-content/uploads/2019/04/e-ucenje-1.pdf>

Завод за унапређивање образовања и васпитања, Алати за учење на даљину <https://zuov.gov.rs/alati/>